תחנת הדלק וחנות הכלבו והמסעדה המהווים את מרכזה של קהילת סנדסטון. בהגדלת התמונה ניתן לראות את נהר ניו ריבר במרווח שבין 2 הבקתות שנמצאות בצד השמאלי המרוחק של התמונה. התחנה ממוקמת על כביש המדינה מס' 20.**סנדסטון** (באנגלית: **Sandstone**) היא קהילה לא מאוגדת בשטח גלילי במחוז סאמרס(אנ'), מערב וירג'יניה, ארצות הברית. היא שוכנת לאורך כביש 20 של מערב וירג'יניה(אנ'), ולאורכו של נהר ניו ריבר מצפון לעיר הינטון(אנ') - עיר המחוז של מחוז סאמרס. הקהילה שוכנת בגובה של 412 מטר מעל פני הים. יש במקום סניף דואר, עם מיקוד 25985. פורמלית קהילת סנדסטון, על פי המיקוד שניתן לה, משתרעת על פני כ-91.7 קמ"ר של שטח קרקע וכ-0.15 קמ"ר של שטח מים (נהר הניו ריבר). נכון לשנים 2010 - 2014, אוכלוסיית סנדסטון כללה 286 בני אדם, כמות שהתכווצה ב-45.83% מאז שנת 2000. שיעור גידול האוכלוסייה נמוך בהרבה מהשיעור הממוצע במדינה העומד על 2.52%, ונמוך בהרבה מהשיעור הממוצע הארצי שעומד על 11.61%.

היסטוריה
--------

סנדסטון הייתה כפר עם משרד דואר שהוקם בצמוד למסילת הברזל של צ'ספיק ואוהיו(אנ'), שצמודה לנתיב של נהר ניו ריבר. הקהילה נקראה החל משנת 1860 ניו ריבר פולס, ובשנת 1870 שונה שמה לניו ריצ'מונד, אך מאז 1880 המקום נקרא סנדסטון. הכפר נקרא ניו ריצ'מונד, ככל הנראה על שם האדם הראשון שהתיישב במקום. לאחר שהוקמה במקום מחצבה לחציבת אבן חול קשה, לבניית מסילת הברזל והגשרים לעת ההיא באזור, הוסב שם המקום לסנדסטון. כך או כך, במפות הקיימות היום, עדיין ניו ריצ'מונד מסומנת כקילומטר אחד מצפון לסנדסטון במורד הנהר.

מרכז המבקרים סנדסטון
--------------------

מרכז המבקרים סנדסטון נבנה על ידי שירות הפארקים הלאומיים על מנת לספק הסברה ומודעות לנושאים הסביבתיים השונים לאורך ערוץ ניו ריבר. הוא ממוקם במרחק של קילומטר אחד ממחלף כביש I-64(אנ') וכביש 20, לא רחוק ממעבר מרי דרייפר אינגלס(אנ'). מרכז המבקרים ב-Sandstone משמש כשער לחלק הדרומי של הפארק הלאומי קניון ניו ריבר ולשמורה, שם מבקרים הנוסעים לאורך כביש I-64 יכולים לעצור, ולהתמצא בפארק ובדרום מערב וירג'יניה. בניין מרכז המבקרים מעוצב בעיצוב ירוק, שבו המבקרים יכולים ללמוד על הפארק ועל אגן הניקוז של הנהר באמצעות תערוכות וסרט על הפארק. המרכז כולל גם גן צמחים מקומי, אזורי פיקניק וחנות ספרים. לפארק יש גם מרכז מבקרים צפוני, העיקרי, שנקרא Canyon Rim Visitor Center והוא ממוקם בסמוך לגשר קניון ניו ריבר ולעיירה פייטוויל(אנ').

מפלי סנדסטון
------------

מפלי סנדסטון ממוקמים על נהר ניו ריבר, כ-2 קילומטרים מדרום לקהילה, והם שופעים מים לבנים כל השנה. מפלים אלה, הם הגדולים ביותר בניו ריבר, והם משתרעים על רוחב של כ-454 מטרים, המופרדים על ידי סדרה של איי סלע. הנהר צונח כאן מגובה של 3 מטרים ועד 7.5 מטרים.

מפלי סנדסטון מסמנים את אזור המעבר של הניו ריבר מנהר רחב שזורם באופן רגוע על קרקעות תחתית עמוקות, לנהר הררי צר וגועש, דרך ערוץ סלע בצורת V. המפלים מהווים את קו הזינוק הדרמטי לקטע האחרון של הנהר, דרך קניון ניו ריבר, לפני שהוא מצטרף לנהר גאלי(אנ') ויוצר יחד איתו את נהר קָאנַאוַוה(אנ') בעיירה גאלי ברידג'(אנ'), מערב וירג'יניה, עד שנשפכים לנהר אוהיו ומשם לנהר המיסיסיפי.

מבט אל תוך המסעדה בתחנת הדלק, שכאמור מהווה מקום מפגש ומרכז לחיים החברתיים בסנדסטון. כל המצולמים למעט אחד הם תושבי הקהילה.
מפלי Sandstone נוצרו על ידי זרימתו העוצמתית של הניו ריבר ששחק ועדיין שוחק את שכבת סלע הקונגלומרט הרך השוכן מתחת לשכבת אבן החול הקשה, שממנה מקבלים המפלים את שמם. במשך עידנים של זמן גאולוגי, כשהנהר שטף את הקונגלומרט מתחת לאבן החול הקשה יותר, נוצרו מצוקי המפלים והסלעים הגדולים למטה. המפלים הם עדיין סביבה גאולוגית דינמית, שכן לאט אבל בעיקביות המפלים, עם הזמן, מתקדמים במעלה הזרם.

מפלי סנדסטון שנמצאים כ-2 קילומטרים מדרום לקהילת סנדסטון. כדי לקבל תמונה פנורמית, יש להקליק על התמונה.

ראו גם
------

* ניו ריבר (הרי האפלצ'ים)
* הפארק הלאומי קניון ניו ריבר

קישורים חיצוניים
----------------

ויקישיתוף מדיה וקבצים בנושא **סנדסטון** בוויקישיתוף

ביאורים
-------

1. ↑  סנדסטון פירושו בעברית אבן חול.
2. ↑  לצפייה במפת אזור סנדסטון (שתחנת הדלק וחנות הכלבו הצמודה מהווים את מרכז הקהילה), ומצפון ניתן להבחין בבית הקברות של ניו ריצ'מונד העתיקה, לחצו כאן.
3. ↑  הסלעים הגדולים למטה הם סלעי אבן חול קשה, שהתמוטטו לאחר שהנהר שחק את הקונגלומרט הרך שמתחתם, ואז בהעדר בסיס, קרסו סלעי אבן החול לקרקעית הנהר.

הערות שוליים
------------

1. ↑  Rand McNally. The Road Atlas '04*.* Chicago: Rand McNally, 2004, p. 112.
2. ↑  Summary Report - Sandstone, U.S. Geological Servey
3. 1 2  25985 Zip Code, USA.com
4. 1 2 3  Kenny, Hamill 1945. West Virginia Place Names: Their Origin and Meaning, Including the Nomenclature of the Streams and Mountains. Piedmont, WV: The Place Name Press. p. 553.
5. ↑  Sandstone Visitor Center, New River Gorge National Park & Preserve West Virginia
6. ↑  Canyon Rim Visitor Center, New River Gorge National Park & Preserve West Virginia
7. 1 2  Sandstone Falls, New River Gorge National Park & Preserve West Virginia